न्यूजीलैंड को पहले वनडे में 5 विकेट से हराया; फखर जमान का शतक, बाबर 49 पर आउट
PAK vs NZ 1st ODI Rawalpindi Fakhar Zaman Daryl Mitchell Century , न्यूजीलैंड ने 50 ओवर में 7 विकेट पर 288 रन बनाए। जवाब में फखर जमान के शतक की मदद से पाकिस्तान ने 48 ओवर में 4 विकेट खोकर टारगेट हासिल कर लिया। 
पाकिस्तान ने न्यूजीलैंड को पहले वनडे में 5 विकेट से हरा दिया है। रावलपिंडी में टॉस हारकर पहले बैटिंग करने उतरी न्यूजीलैंड ने 50 ओवर में 7 विकेट पर 288 रन बनाए। जवाब में फखर जमान के शतक की मदद से पाकिस्तान ने 48.3 ओवर में 5 विकेट खोकर टारगेट हासिल कर लिया।
इस जीत के साथ पाकिस्तान ने 5 वनडे की सीरीज में 1-0 की बढ़त बना ली है। दूसरा वनडे भी रावलपिंडी में 29 अप्रैल से खेला जाएगा। दोनों टीमों के बीच 5 टी-20 की सीरीज 2-2 से बराबरी पर खत्म हुई थी। एक मैच बारिश के कारण रद्द हो गया था।
वनडे फॉर्मेट में पाकिस्तान की यह 500वीं जीत है। इस सूची में पाकिस्तान तीसरे स्थान पर पहुंच गया है। इसमें पहले नंबर पर ऑस्ट्रेलिया (594) और दूसरे नंबर पर भारत (539) है। 
डेरिल मिचेल का शतक 
पहली पारी में न्यूजीलैंड से डेरिल मिचेल ने 113 रन और ओपनर विल यंग ने 86 रन बनाए। एक समय न्यूजीलैंड का स्कोर 300 रन के पार जा रहा था, लेकिन पाकिस्तानी गेंदबाजों ने आखिरी 10 ओवरों में लगातार विकेट लेकर टीम को बड़ा स्कोर नहीं बनाने दिए।
नसीम ने 29 रन देकर 2 विकेट लिए
बाकी कीवी बैटर्स में चड बोव्स ने 18, कप्तान टॉम लैथम ने 20, मार्क चैपमेन ने 15, हेनरी निकोल्स ने 2 और रचिन रवींद्र ने 9 रन बनाए। एडम मिल्न अपना खाता भी नहीं खोल सके। पाकिस्तान के शाहीन शाह अफरीदी, नसीम शाह और हारिस रउफ ने 2-2 विकेट लिए। नसीम ने 10 ओवर में 29 ही रन दिए। शादाब खान को एक विकेट मिला।
ओपनर्स ने दिलाई तेज शुरुआत 
289 रन के टारगेट का पीछा करने उतरी पाकिस्तान को ओपनर फखर जमान और इमाम-उल-हक ने अच्छी शुरुआत दिलाई। दोनों ने 21.2 ओवर में 124 रन की पार्टनरशिप की। इमाम 60 रन बनाकर आउट हुए। यहां से कप्तान बाबर आजम ने जमान के साथ पार्टनरशिप कर टीम का स्कोर 200 के पार पहुंचा।
बाबर 49 रन बनाकर आउट हुए। शान मसूद भी एक ही रन बना सके। 117 रन बनाकर फखर भी 43वें ओवर में आउट हो गए।
रिजवान ने दिलाई जीत 
43वें ओवर में फखर जमान के आउट होने के बाद मोहम्मद रिजवान ने बाकी बैटर्स के साथ पार्टनरशिप कर टीम को 9 गेंद बाकी रहते जीत दिला दी। रिजवान 42 रन बनाकर मोहम्मद नवाज (8 रन) के साथ नॉटआउट रहे। आगाह सलमान 7 रन बनाकर आउट हुए। न्यूजीलैंड से एडम मिल्न ने 2 विकेट लिए। वहीं ईश सोढी, ब्लेयर टिकनर और रचिन रवींद्र को 1-1 विकेट मिला।
